

คำสั่งกระทรวงพลังงาน

ที่ ๖/ ๒๕๖๐

เรื่อง แต่งตั้งพนักงานเจ้าหน้าที่ตามพระราชบัญญัติควบคุมน้ำมันเชื้อเพลิง พ.ศ. ๒๕๔๒

 ตามคำสั่งกระทรวงพลังงาน ที่ ๙/๒๕๕๒ เรื่อง แต่งตั้งพนักงานเจ้าหน้าที่ตามพระราชบัญญัติควบคุมน้ำมันเชื้อเพลิง พ.ศ. ๒๕๔๒ ลงวันที่ ๓ มิถุนายน ๒๕๕๒ ข้อ ๕ (๓) ได้แต่งตั้งพลังงานจังหวัด เป็นพนักงานเจ้าหน้าที่ เพื่อปฏิบัติหน้าที่ตามมาตรา ๑๙ มาตรา ๕๓ มาตรา ๕๔ และมาตรา ๕๕ ไว้แล้ว นั้น

 บัดนี้ เห็นเป็นการสมควรแต่งตั้งพนักงานเจ้าหน้าที่ดังกล่าวเพื่อปฏิบัติหน้าที่ตามพระราชบัญญัติควบคุมน้ำมันเชื้อเพลิง พ.ศ. ๒๕๔๒ เพิ่มเติม อาศัยอำนาจตามความในมาตรา ๕ และมาตรา ๕๙ แห่งพระราชบัญญัติควบคุมน้ำมันเชื้อเพลิง พ.ศ. ๒๕๔๒ รัฐมนตรีว่าการกระทรวงพลังงาน มีคำสั่งดังต่อไปนี้

 ข้อ ๑ ให้พลังงานจังหวัด เป็นพนักงานเจ้าหน้าที่ เพื่อปฏิบัติหน้าที่ตามมาตรา ๗๙

 ข้อ ๒ การปฏิบัติหน้าที่ตามมาตรา ๗๙ ของพลังงานจังหวัดให้เป็นไปตามคำสั่งของคณะกรรมการควบคุมน้ำมันเชื้อเพลิง

 ทั้งนี้ ตั้งแต่บัดนี้เป็นต้นไป

สั่ง ณ วันที่ ๒๔ กุมภาพันธ์ พ.ศ. ๒๕๖๐

 พลเอก อนันตพร กาญจนรัตน์

 (อนันตพร กาญจนรัตน์)

รัฐมนตรีว่าการกระทรวงพลังงาน